Un conjunt d'administracions públiques catalanes impulsen un espai de trobada virtual per promoure sinergies entre els sectors de la cooperació i de la sostenibilitat ambiental a Catalunya.
Aquest dijous ha tingut lloc la primera trobada de l'espai de confluència sobre emergència climàtica i cooperació internacional.
Es tracta d'una iniciativa de l' Agència Catalana de Cooperació al Desenvolupament, en coordinació amb el Fons Català de Cooperació al Desenvolupament, la Diputació de Barcelona, l'Àrea Metropolitana de Barcelona, i l'Ajuntament de Barcelona.
La trobada ha comptat amb la participació de més de 130 persones, entre administracions, entitats de cooperació, entitats ambientals i universitats i centres de recerca.
Després d'una presentació institucional, s'ha organitzat en grups de treball per a debatre quatre aspectes diferents: el rol de les institucions en les motivacions i reptes ambientals de la societat civil; la coherència de polítiques al desenvolupament per a la sostenibilitat i la justícia global; les línies de treball tenint en compte les capacitats pròpies, tant a Catalunya com al Sud global; i les necessitats formatives de les entitats ambientals en matèria de cooperació, o necessitats de serveis per entitats de desenvolupament.
Un cop processats els continguts generats, les institucions impulsores faran públic un document recollint les respostes i inspirant un full de ruta per a fer-les efectives de manera conjunta.
A la vigília del 5 de juny, Dia Mundial del Medi Ambient, l'espai ha marcat una primera fita cap a una confluència institucional per avançar i fer front a l'emergència climàtica -un tema que, tal com mostra l'alta participació, preocupa a la ciutadania-, a través de l'acció exterior i la cooperació al desenvolupament, dos sectors que han d'estar plenament integrats.
A més, la crisi de la COVID-19 remarca la urgència de fer front a l'emergència climàtica, i per això la cooperació al desenvolupament ha de buscar consensos i confluir per poder avançar cap aquesta direcció i tenir el màxim impacte positiu.
Davant la COVID-19, més cooperació
La directora de l'ACCD, Carme Gual, ha donat la benvinguda i ha moderat la trobada.
Durant la presentació institucional, el director general de Cooperació al Desenvolupament, Manel Vila, ha destacat la importància de la transversalitat: "Els projectes de cooperació han d'introduir cada cop més temes de sostenibilitat, de pèrdua de la biodiversitat i de l'emergència climàtica".
Hi ha intervingut també David Llistar, director de Justícia Global de l'Ajuntament de Barcelona; Ernest Maragall, vicepresident d'Internacional i de Cooperació de l'Àrea Metropolitana de Barcelona; David Minoves, director del Fons Català de Cooperació al Desenvolupament; i Antoni Montseny, director de Relacions Internacionals de la Diputació de Barcelona.
L'acte, que s'havia de celebrar presencialment el 30 de març passat a la Fàbrica del Sol, ha estat marcat també per la crisi de la COVID-19, que ha obligat a fer-lo virtualment i a incorporar els aprenentatges en el debat.
En aquest sentit, el Govern s'ha unit recentment a la declaració conjunta de les cooperacions descentralitzades de l'Estat espanyol: " De la crisi se'n surt cooperant", una crida a "promoure el desenvolupament sostenible en un món complex, canviant i interdependent" davant la pandèmia global.
L'espai de confluència ha aterrat una de les recomanacions operatives que contenia la "Diagnosi sobre les capacitats i pràctiques del sector de la cooperació en matèria de sostenibilitat, medi ambient i canvi climàtic", referent a les aliances i la transmissió de coneixement.
Aquest va ser un treball promogut a finals del 2019 per l'ACCD i amb la participació de la Secretaria de Medi Ambient i Sostenibilitat de la Generalitat de Catalunya, Lafede.cat, la Coordinadora d'ONGS i altres moviments solidaris de Lleida, la Coordinadora d'ONG Solidàries / CeDRe de Girona, i la Xarxa de Cooperació del Sud de Catalunya.
En l'actual escenari COVID-19 i davant la futura reconstrucció, la sostenibilitat -entesa tal com l'explicita el preàmbul de l'Agenda 2030, en la triple dimensió social, econòmica i ambiental-, ha de tenir una gran rellevància.
L'espai de confluència ha estat un pas més per apropar la dimensió ambiental de la sostenibilitat a la cooperació internacional, una cooperació que es fa més necessària en l'actual context d'emergència climàtica i sanitària.